정조 2년
副司直尹冕東疏曰。伏以臣罪通神明。禍延慈母。憂制遽終。痛廓益新。茫茫穹壤。靡所罔極。豈有餘念。暇及人世。而顧以不孝無狀之身。猥積辜恩負國之罪。臣雖一介狗馬之賤而亦被半生涵濡之私。率土纏哀而莫效蓐蟻之忱。射日肆凶而未附沫血之討。有臣如此。生不如死。命之窮矣。情亦慼矣。空山攀柏之泣。未嘗不附躬而自悼也。於焉之間。大明繼照。宗社有慶。袞冕踐位。繼述增美。豈意未死賤臣。得復覩天日之休光也哉。嗚呼。王綱不墜。大慝旣戮。亂本猶在。聲討方張。如臣眇末。何足有無於其間。而父子君臣之倫。同出於天。人所各得。亘古亘今。不可一人之或亡。一日之或熄。爲今日殿下之臣子。而不誅今日殿下之亂賊。則是殆禽獸之不若。而直與亂賊同歸。何面目立於覆載之間乎。臣之一心。斷以爲藉手事上之第一義。莫先於此。而臣之立朝。雖已數紀。在今日則便是初出脚也。今之懲討。雖已數載。在微臣則便是目下事也。不先此意。則其餘無足觀也。他不暇顧。一刻爲急。故玆不避已早之嫌無位之譏。請敢磨礪而誅之。夫自舁浞以來。亂逆之作。何代無之。而未有若今日之賊。集千古諸賊之凶。而竝萃於一時者。然而諸賊之陰圖逆節。梟獍之性。豺虺之毒。始也在朝之臣。猶且不知。此固群臣之罪。萬隕難贖。而今則圜守之內。婦孺之類。有耳皆聞。有心皆痛。前後所降之傳敎。所陳之疏啓。所撰之編錄。照如日星。凜如雪霜。炳如丹靑。天地共監。而鬼神亦加泣也。臣於是乎危腔欲裂。怒齒盡碎。恨不能手刃其腹。手磔其肉。縱犬豕食之。而況復昨秋之變。尤是窮天極地所未有之逆。尙忍言哉。而環圍宸蕩。臣獨不能持兵扈闕。庭籲激發。臣又不能䏈名守闕。身雖縗麻。事異金革。而自顧臣分。則掃地而盡矣。當時之熱血憤淚。今猶未晞。輪囷抑塞之忱。必欲一暴者。卽臣之素計也。第臣愚妄。竊意以爲。諸賊之中。雖如麟謙之凶者。魁則魁耳。猶非其本。若論其本。一則逆禶也。一則鄭妻也。何以明其然也。賊麟賊謙賊養賊恒賊簡賊淵等之自初繆結。一以脅喝於銅圍。一以做出其浮言者。苟有一分臣於殿下之心。則必不敢如是。其不欲臣於殿下。則將欲何爲哉。祗不過謀移儲位也。其欲移儲位。則將誰爲恃。而爲此逆天之凶哉。其必有其人也。是故搖手止之。三不必知之說。諺簡旣下之後。猶復若此者。非其意有所潛托。則豈如是哉。及至代聽之後。匝域含生。莫不歡忻謳歌。而抑獨何心。嗾出妖靈之凶書。謀殺竭誠之宮僚。竝除奮忠之廷臣。欲售翻覆之計者。非其意有所潛托。則豈如是哉。又若賊輅賊善賊若等附麗之輩。讎視代聽。恣意怨謗者。非其意有所希覬於潛托之地者。亦豈如是之悖逆無倫乎。雖然。世之論麟謙之罪者。未有言及於其所潛托者。則是猶捉賊而不究根脈。檢死而不考實因。大欠綜核。不成體段。可勝歎哉。百爾思之。其所潛托者。不出於一逆禶也。苟非然者。則曾未幾時。接踵而起者。卽其血黨。而其所戴出者。何爲而果禶也耶。前逆卽後逆。後逆卽前逆也。禶之名。雖綻於後逆之口。禶之身。已屬於前逆之心。忌殿下之英明。貪立幼少。欲濟其凶者。明若觀火。方其時也。諸賊之所恃。卽賊麟賊謙。而麟又恃謙。謙又恃其母。使其毋爲狐爲魅。興妖作孽者。又恃挾禶而爲資也。至於永善。鈴聲寢不解衣之敎。奉讀未半。每每涕泗橫逬。曾豈料我殿下。以貮極之尊。艱危困苦。至此之極也哉。噫。群凶在外。禍祟在內。若非我先大王之至慈至明。我殿下無疆洪福。則國之爲國。未可知也。是故麟謙旣戮。鄭妻旣廢之後。禶猶自在。奇貨可居。則去年八月之變。又復作矣。賊趾賊述賊禶賊範賊吉賊格之徒。本以麟謙之部曲。逆簡之骨肉。父子兄弟妻妾之屬。通同作賊。排布陰慘。釀出窮天極地所未有之逆變。且彼賊能。戾氣所鍾。性本凶獰。而又以趾述至親。聚黨怨國。偃然作諸賊之窩主。倡率賊澤賊變之輩。和泥合水。圖爲不軌。而禶乃阧然高揵。爲群凶之赤幟。眞贜已露。衆招旣服。則人臣到此。更有活理否。設欲捨之。此人不死。則此亂不息。又未知何樣禍機。伏於何處而發於何時也。況禶之年齒。非如唐之裕宋之旉。則明矣。且諸賊之謀。濟泰潤成。旣皆關通。則謂禶之不知可乎。此其斷案也。夫以殿下之明。豈不俯燭。而終始掩覆。必欲全保。向微百官萬姓三軍之拚死力爭。則幾不得執禶而付之法矣。若使周公處此。則不待迫於議而後許之也。夫周公。臣也。管叔。兄也。猶且以流言之故。王室之憂。而斷以大義。爲聖人達權之至。況於今日乎。況於逆禶乎。禶方未死。而不亟其誅。則是不知周公處度鮮之義也。禶雖已死。而不講此義。則是不知孔子作春秋之旨也。昔者魯公之第叔牙慶父。相繼爲亂。而季友皆殺之。季友又其第也。而君子與之。嗚呼。殿下之所處。周公之權也。群下之所秉。季友之忠也。今臣之又眷眷于此者。將欲引春秋之法。誅亂賊於旣死。昭示後世也。且濟泰之尙貸一命。不爲更鞫。明示典刑者。亦何故耶。雖是此輩。決不可以腐鼠狐雛。置之度外也。此非但渠之一身逆節。禶之罪狀。其將由此而益彰。嚴訊得情之請。亦宜快賜允從矣。且今鄭妻必誅之論。其亦春秋之法也。魯之哀姜。與於共仲之逆。卽魯之罪人。非齊之罪人。而齊桓公。不有姊妹之親。殺而歸屍於魯。蓋天下之惡一也。故在他邦尙然。曾謂鄭妻之罪。可逭我國家之法乎。雖以春秋以後之事而證之。以宮中閨闥之身。手弄幼兒。陰構異圖者。在吳爲全公主。在唐爲安樂主。而全之與覇。安樂之與重睿。後先殛誅。逆禶之旣伏邦憲。而鄭妻之獨自無恙。是何義理。是何刑章。以此賊之罪。而不施當施之律。則擧國臣民之憤。無以洩列聖陟降之監。無以慰一世之綱常墜地矣。萬代之亂賊不懼矣。數載合啓。歷日伏閤之請。畢竟爲島配而止。臣愚死罪。實莫曉聖意之所在。而未能無憾於天地之大也。臣又爲今日三司之臣皆有罪也。島配命下之後。草草論啓。黽勉塞責。不復爲碎首叩閤。限死回天之計。今日討逆。其果爲誠心乎。文具乎。以群下如此擧措。欲望聖上之感格。不亦難乎。臣竊痛之。伊後三司之臣。一竝譴罷。而鄭妻則快正王法。斷不可已也。又若龜柱之尙今偃息。樂任之遽令放釋。臣固知聖孝出常。恐慼我東朝慈宮之心。不忍加誅。此實與以先朝鍾愛之故而不忍於鄭妻者同矣。而私不勝公。情難屈法。況帝王之孝。不在於區區小節。以薄昭竇憲之誅觀之。此等處分。得無歉於文帝和帝之斷乎。有依庇者爲逆而無傷。有憑怙者附賊而不問。則其何以爲法於國中耶。且如相福瑩中相集等。罔赦之罪。一切以靳允爲定。上下相持。了無淸廓之期。天討不嚴。輿憤愈激。竝乞亟擧鈇鉞之典。用答神人之望焉。他餘罪人。所當逐一臚列。而臣於三載罪蟄之餘。精神銷落。記聞昏錯。目下之大者急者。所當先者之外。皆未及極言竭論。此又臣之罪也。臣方以討賊爲重。宜不容贅及他事。而聖敎之下。心有所感發。是亦爲國而願忠者。冒昧尾陳之。不亦可乎。臣於月前。伏見朝參時所下四目綸音。雖在餘哀未闋之中。不覺攢手而欽嘆。有若市曹椽吏。讀光武之詔。而慨然仰贊之語也。噫。亂逆已除。訪落伊始。一初一新之會。君臣上下。一心做去之時。大政令大注措。風動四方之機也。矧惟以殿下之聖。殿下之睿。殿下之誠。又有丁寧諄複之音。往古來今。遭値如此之盛際者。亦幾人哉。士生斯世。粗能幼學者。不言於此日而言於何時耶。雖然。臣本科目中人。所學卑近。非若儒先性命體用之學。存之爲道德。發之爲事業。一以天德王道。啓心沃心之比。臣誠自恧之不暇。而其所救時切世之務。則或不無講究于中者。第緣向時一種風氣。若非挾雜機關。舂撞相擊。而語及國事民事。則目之以罷軟。則目之以希覬。鉗盡人口。少欲自好者。其誰肯自取笑侮也哉。故未免隨俗而囁嚅。且畏群凶之禍熖。望絶當世。碌碌所營。只箇升斗之祿。覓爲菽水之養。周流湖嶺之外。奄過十載。故立朝卄有餘年。尙未有一事一言少答國恩者。晝影夜衾。愧意徒盈。幸際昌明之運。且覩惻怛之旨。臣之一心。又以爲當今之時。膠守前套。有言不出。則此非聖上之負群下。乃群下之負聖上也。臣何敢徒知如甁之戒。不效獻曝之忱也哉。蒭蕘竝收。擇之在上。而蟋蟀竢吟。感之在下。故臣不勝激仰欽動。且不嫌猥多陳腐。有懷在中。罔敢或隱。廣引古昔者。恐貽無稽之誚也。毋計難易者。蓋出盡言之意也。臣之愚不自揆之罪。誠有之矣。若其爲國願忠之悃。則斷斷無他。惟殿下留神澄省焉。夫以民産言之。先王之法。莫善於井田。故孟子張子之論。與漢儒王制之記。唐人平賦之書。槪已備矣。而後之人。有志而莫能者。匹夫之愚。皆能言之。且桇漢帝之言卑之無甚高論。令今可行。則固不必坐譚龍肉。只爲誇美人聽之資也。至於限田一事。最爲近古。若將可行。而噫嘻。此事。亦非今之所可易言者。蓋其說倡於董氏。而師丹承之。令旣具而終不能行焉。南宋之時。劉良貴李勢卿之徒。獻議于朝。公私之田。各抽其三分之一。以復其國初之制。語其事則實亦限田之意。而江浙六州之民。破家者六七千戶。皇明之時。張居正。斷然行之。盡限各省之田。可謂能行數千年間未能行之事。而只爲一場撓民而止。此皆已然之驗。徒有其志而不得其道之故也。夫此法之行。自有其時。必也經大亂之後。初立國之際。人無已業。土無定主。裁剪闊挾。惟上所爲。割裂而無見失之怨。分授而有各得之利。於是乎嚴立約條。丕定民志。則庶乎。其可也。今也不然。內而公卿世祿之家。外而鄕里世守之業。自乃祖乃父。相傳之地。歷數十百年保有之物。雖以國家之威。一朝一夕之間。奪此與彼。是豈人情之所樂爲者哉。漢哀之牽制近習。固可謂有識之限。而惟彼近習。尙或畏法奉令。至若遐土庶頑。其必有怨叛離潰之患矣。然則三代制産之法。其將永廢。而雖値聖明之世。終無可復之期歟。是則未也。嘐然慕古。以爲必可行者妄也。苟然自畫。以爲無可爲者陋也。雖不爲井田。自有合於井田之道。雖不爲限田。亦無畔於限田之術。顧何待紛紜改作。方可曰制産乎哉。惟彼井田之意。原是九一之賦也。倣是意而薄責於民。無過井田之賦。則曲直寬窄。均是井田也。限田之意。亦不外乎欲民制産。無一夫不獲之嘆也。惟是意而普濟於民。使各有其産。各安其生。則傍歧末業。無非制産也。農者安於農之産。商者安於商之産。工者安於工之産。漁者樵者舟網者鹽鹺者陶冶者。皆莫不安於其産。則功化所及。殆將與鳥獸草木咸若之治。比而同矣。奚特爲規規焉設法限田而止乎。此在我聖上不大聲色。默運而潛移之也。臣請擧槪而陳之。向者權凶狼貪。一世效尤。累十百萬之錢。流遍八路。一區一域。可占之土。可僦之庄。輒必增價以貿。翔踴數倍。勢贏貲薄之人。初不可下手爭買。擧一國之畝。幾盡入於燀爀之家。而且或値歲飢荒。鄕曲富豪之流。乘時射利。輕價勒賈。民間之略干餘地。亦皆爲此輩所有。古所云富連阡陌。貧無之立錐者。卽是實際語也。此固兼竝專利之害。害及平民。而外是爲弊。又有劇於是者。宮房之納。太僕之納。樂院司圃之納。諸寺諸府等處之納。無邑無之。而比元稅不啻倍簁。雖當大歉之時。初無給災之規。殘民徹骨之冤。無處控訴。寧不哀哉。況乎年分。則民不蒙災。而利歸貪官。蠲逋則民不被減。而惠及猾吏。樹木成林之地。沙石委堆之處。在在相望。而白地之稅。侵剝洞里。舊量年久之鄕。踏驗法廢之邑。嵗歲比摠。而豪家之賦。疊徵他戶。京司。行關而發賣。營邑。取剩而換色。近峽。則有貿蔘軍官。沿海。則有物饍保人。尺網葉舟。破箭壞盆。等閑之山岡。自生之卉木。莫不見禁。亦皆有主。他餘名色種種科外之斂。非盡朝家之所知。而指不勝摟。以此觀之。生民之害。亦多矣。酷矣。不專在於兼竝而已。爲今之計。雖不兼竝而使各有田。此害不除。則哀此下民。將無以保其産而遂其生矣。乃者天生聖人。默啓其衷。赫怒方揚向日朝廷之上。元惡大憝之恣胸臆而作威福者。斧吭鋸足。廓然掃淸。䔽然靡遺。似聞城闉之中。第宅稍輕。都鄙之外。田畝頗售。此已我殿下一變之效。一是不懈。蓋加威克。凡係廷紳之兼竝踰制者。付之耳目。隨見隨斥。毋敢容隱。則刑一人而天下畏者。其機在此。日警月惕。漸摩砥礪。自不至於復蹈前日之習矣。若其外邑豪富之族。要脅强貿。窮民之物者。亦令方伯御史。猛加紏繩。風勵遐邇。則兼竝之害。可以永革矣。噫。從古以還。膠固而難解。牽掣而難撥者。卽是內司宮房之弊。而我殿下卽阼之初。乾揮渙號。罷除不正之名。掃滌流束之例。絶無苟且因循之意。令下之日。中外欣然。想望至治。自玆以往。何向而不克徯志。于軍門各司。藩閫牧守。承訛襲謬。貽害百姓者。特不過一號令之間。觸處渙釋。沛然如江河之決。莫之能禦也。賦納則必依於正稅。年分則必使之實俵。蠲逋則必究以實惠。白地之稅。疊徵之怨。必改其步量。物饍之價。貿蔘之名。必令其斥罷。發賣換色之類。必誅其違科。破箭壞盆之屬。必許其盡頉。以至商旅之輩。工技之徒。亦必禁其枉斂。而亟命攸司之臣。分付道臣帥臣該邑守令之臣。以上諸條。爛熟商量。逐一講究。而亦必優游不迫。限以歲月。無遺搜訪。詳之又詳。務歸至當。盡去積弊。使斯民咸被天地之德。則不紛紜改作。而自然與先王之政。沕然相合。爲今日養民之本。豈不休哉。且凡養民之道。不在乎他。安之而已。雖一亳之微。曰以與民。則民悅之矣。雖一亳之微。曰以取民。則民怨之矣。雖是勸課益下之事。令之督之。呼召延接。則民不安矣。雖是糴稅納官之事。不擾不刻。從容暇豫。則民斯安矣。推是以往。觸類而皆是。此全在於牧民之官。而朝廷之上。亦不可以不知。至於發號施令。擇人牧民之際。寬縱廢弛。固所當戒。而勿以急核辦事爲能。紀律禁令。固所當飭。而勿以暴猛傷人爲能。奸僞欺眩。固所當察。而勿以苛細鉤鉅爲能。使二千石長吏以下。咸知聖上之至意。奉而行之。則四境之內。必皆晏如。非直爲一事一政些少益民之比也。惟殿下念哉念哉。以人才言之。有國所急。莫難於人才。而夫所謂人才者。亦非稀貴不可致之物也。泝古今而論之。未有無其才之時。竝四海而觀之。未有無其才之地。捨其短而取其長。則未有無其才之人。量其才而適其宜。則未有不中之才。捐其過而盡其才。則未有可棄之物。故三古則有三古之才。四代則有四代之才。六朝則有六朝之才。五季則有五季之才。不借異代。足了其事。則天之生才。不限以時也。七王爭雄。而各用其國之士。三分峙鼎。而莫非本邦之人。光武興於南陽。則雲臺之畫。太平同鄕之舊。高皇起於濠州。則開國之勳。俱是一方之英。不必遠求。隨處皆足。則天之生才。不分以地也。韓信受辱。而成八載之功。陳孺無行。而效六出之奇。厮卒御王。人奴爲將。則天之生才。不係於人也。阿衡之使人也。刖者掌閽。眇者視墨。韓愈之論才也。大者爲桶。小者爲闑。是之謂無不中之才也。秦君怒三敗之罪而覇業遂興。衛侯廢二卵之故而國事日非。去其怒而用人之勇。去其詐而用人之智。是之謂無可棄之物也。雖然。世主之於人才。不患不用而患不得。不患不得而患不知。知之斯得之。得之斯用之矣。而其所云知者。知不才而爲才。其所云得者。得不才而爲才。其所云用者。用不才而爲才。歷千億載而一轍滔滔。苟欲知之。如之何可歟。不過曰歷試而已。故昔唐虞之隆。侯而明之。撻而記之。三載考績。三考黜陟。此其試之之法也。夏殷及周。制作尤備。塾而庠序。庠序而學校。一命而二命。二命而九命。此其歷試之法也。漢則有賢良方正擧對之策。公府州郡辟暑之規。黃覇第五倫之輩。皆自椽吏而太守。太守而三公。曹魏以來。陳群創中正之制。而劉毅䮕不公之擧。東晉以來。略倣漢制。王導謝安諸名勝之流。亦莫不以幕府屬官。而致位台輔。勳在王室。沿革之際。雖不無得失。而要之皆歷試而用之。上下數千年間。未當有不試能否而祿之爵之也。不幸李唐之初。設科取人。自以爲擧天下英才。盡入彀中。而歷試之法。漫焉不復講矣。然而通籍之後。亦必嘗之以州鎭之事。若書記主簿之屬是也。用之以薦剡之名。若子厚之權補闕書。退之之光範門書。其外袖詩文。抵卿相。以求汲引者。自成一代之陋習。雖非淸朝之美事。而不爲妄用而徑進。則亦足可觀。及至趙宋之世。襲唐之弊。取人雖以科第。而甲科之人。必極其選。選之者。心公眼明。因其製。能識天下第一文。因其文。能識天下第一人。人之中甲科者。亦不負甲科之名。故直登館閣。進塗坦開。遂至秉匂。有若或人之語王曾曰。三場壯元。喫着不盡者此也。乙丙以下之科。雖如王安石歐陽修之流。必皆先試於藩幕州佐。得公卿之薦而爲諫職。應博學宏辭之科而遷入館閣。且置審官院。立磨勘法。以考外官之治。而文官五年。武官七年。無贜私之犯。然後始許遷除。又設武學武擧。而大率倣此。其所歷試。不亦審乎。至於皇明。又沿宋制甲科之選。最稱得人。至謂明之甲科。迄于葉向高王錫爵而止。蓋指二閣老之後。權幸竊弄。私意橫流。占甲搒者。擧非其人。而不如前者得人之盛也。若其次榜以下。亦皆先試於令亟推官之職。隨計上京。以第其高下。而一取諸所部之民情。毁衆則下黜。譽隆則高遷。魚貫陞進。以至崇顯。故有若王守仁王世貞等文章之士。必皆作序稱揚。而贈其行。輒附輿人之公言。可見一代之習尙。其亦歷試之遺法也。惟我海東。載籍之前。固莫得以述焉。而粵在新羅之世。用人之法。槪有異焉。有曰花郞徒者擇其名家子第娟秀聰穎之兒。名以花郞。作爲群隊。緃遊閭巷。於其馳逐嬉戲之際。得人之情性。得人之才識。得人之善惡。得人之勇怯。擧莫能鞱眞眩僞。畢知其深淺而後拔而用之。有若全廋信之流。亦其徒也。降及麗代。雙冀東出。敎以制擧之法。取人以科而甲榜次榜。差殊仕進之規。亦不用中國之制。歷試之法。未有聞焉。所可徵者。崔沖之徒。朴尙衷之徒。相聚講學。亦名曰徒。而多爲世用。自玆以還。一切以科目取人。而旣科之後。亦未嘗有先試外事後遷內秩者。迄我聖朝。而此弊未革。己卯諸賢之時。一行薦科。而旋爲群壬所敗。此雖異於歷試之法。其不欲徒爵之意。抑可知也。噫。我朝用人之法。法無定制。最所爲有識之嘆者。卽無漸而驟進。不試而徒用。故其所用之也。或以淸望。或以虛名。或以貴勢。或以私比。由前而論。則是何晏王衍之誕。王僧達謝瀹之傲也。由後而論。則是許史金張之權。賈潘柳劉之狎也。皇華之盛。詞藻是尙。黨議之作。搏擊爲先。謏侫者擢在前列。操競者躐登要階。間雖有公卿良大夫。磊落相望。出而爲用者。或因事見功。或遭時致位。適然而已。初非由於考其行能閱其勞勩歷試而用之。是故。世道漸降。俗尙益訛。寒素而平進者。孤立而無朋者。恬謹而欠巧者。正直而不阿者。假使有經世之學。貫古之識。汨没埃壒。枯死蓬蒿。旣無辟署之規。又無薦引之路。幸而得第。依舊坎坷。不遇盤錯。安知其利鈍。不涉峻阻。孰別其駑良。世之爲銓官者。亦未嘗經心人物。留意藻識。崔亮之書爲聖山公之啓。無聞其所藉而爲政者。時論之所尙。氣勢之所壓。情面之所熟。而雖或有彼善於此者。其實則不出此三塗也。且昔盛際。所以致用。各有其門。有以文學進者。有以言議進者。有以政事進者。以是路而進者。不涉他路。以彼塗而進者。不冒此塗。有能有不能。無求備於人者。猶有古意而後來進用之方。有所云淸顯之選者。便作人鬼之關。人莫不捨性命而爭之。一或透過。則更無難事。不卞豕亥。而晏如而處經幄。不辦箚啓。而恬然而居臺閣。詞苑也。貢闈也。錢穀也。甲兵也。廟謨也。方伯也。以至州符縣麾。稍涉脂膏者。亦無有前日名官重內輕外之風。左兜右攬。東挐西攫。而一不得則不嫌。惟彼據銓席而秉銓筆者。亦無不隨其欲而曲當之。如此用人之法。國朝以來未之有也。況又十數年來。又重以一番醜類。濁亂之凶。蔑棄朝章。乖敗時風。陰幽類於鬼魅。寒暑變於呼吸。威以脅之。利以啖之。詐以欺之。擧一世縉紳大夫。靡然爭出於其門。淸官要職。大藩雄閫。無非渠家之私人。其爲害至於科屋而極矣。爾瞻軰。豫題七大文之習。傳鉢還魂。千奇百怪。蚓紏蛇結。賊夫人之子。陷溺一時之章甫。而大勢之所驅。大慾之所存。猶恐或後。不復知癰痔之可惡。顔膝之可恥。當時之擯棄潦倒。若干人外。幾乎無得脫於圈套。嗚呼。列聖朝。培養人才。於是乎盡之矣。何幸赫日初昇。頑陰倐破。雷動風行。萬像頓新。斷巨魁以肅天紀。懲舊汚以淸位著。釋漏網以彰大度。宵旰忘勞。寤寐圖治。此正天時人事大懲創大更革大可有爲之時也。凡有一藝一能。寸長片善之類。孰不欲精白其心。淬勵其身。願立聖人之朝。得覩聖人之化。而上之所以激勸興起。採取升用。亦必有以大服衆心。大慰群望而後。可也。顧今讀書懷道。山林之儒。先宜至誠招徠。任之輔導。忘身奉上社稷之臣。亦宜旋異寵擢。托以重寄。積詘久屛田畝之人。又當次第收召。置諸顯要。此則急先之務。當然之事。臣亦矯首擧笏。仰贊之不暇。而舜官之二十二人。至周而百。三公六卿之外。又有二十七大夫。八十一人元士。分釐衆職。則論道經邦。雖自有人。而亦不可無楊顒所云耕飪各治之才也。臣雖愚鹵。猶有一得之見請。以取人用人二者之要。仰陳於前。可乎。鄕擧里選。三物十行之法。卽所謂培養作成之道。聖帝明王之敎。非不云美。而宋明之時。再停科第而行之。奈其淳風已邈。古道難復。私邪害公。虛實相冒。其爲弊。反甚於科第。故不得已復行科第。此其明驗。州府辟署。孝廉擧取。亦非不韙。而作於漢而迄于晉。終至紕繆。廢不復行。我國爲俗。又異於中州。積習難改。則都不如科第之爲便。臣故曰。科第不可革也。第伏念。惟我殿下。深懲向日壞亂之弊。嚴立科埸之禁令。而面考者數人。全削者一榜。且戒夫試事煩猥。闒茸濫進之失。簡其設科。狹其選額。故募人代述。聞風冒赴之類。喪胆屛足。以至武擧奸僞之習。亦不敢售。是誠聖人作爲卓越光明。惟當堅持勿撓。永久勿懈。毋容更議。而臣猶有私憂而過計者。設科旣闊。選額又寡。而納劵之限。且不勝其太迫。雖使洛下年少。七步八義之敏。尙多曳白之譏。況乎遐鄕遠邑之老士宿儒。學非不富。文非不工。而臨場競藝。鈍銳相懸。自不覺瞠然退舍。噫。世無神鑑。而判其人於一篇之文。已是至難之事。況又責之於鳴鉢之限。瞥眼之問。鹵莾粗率。不盡其才。而據此爲斷曰。世無能文之士。噫嘻。其眞無能文之士歟。是故。每每榜出。大都是京華之人。而鄕邑之儒。未曾廁名於其間。八路之士。視江漢爲天所以限。有若三南之素號人才府庫者。擧皆撫卷長嘆。西北之鄕。弓馬所聚而亦未免視此自沮。臣愚無識。竊以爲試闈之式。固當益嚴。而時刻則稍展其限。使之得盡其才。無懷抑鬱之心。旣選矣。必命面試。以防其僥冒之弊焉。顧此面試之擧。雖若太覈而過刻。從古帝王。蓋多有行之者。故以宋太祖仁厚之德。亦有食祿家子弟輒爲面覆之命。我殿下。亦已嘗數遭行之。遠近瞻聆。不以爲苛。而皆以爲快。果能繼此而行之。則朝廷疑考官。考官欺士子之患。亦無復可憂矣。前頭改定科制之時。必以面試。作爲永式焉。夫科制之議。今已有年。圓點之創爲新規。節製之不常賜第。庭解之約以二所。式年之停罷館試。便皆更制。而尙無一定之典。未免棼錯。有如草創。非所以賁右文之治。慰多士之望。何不明詔有司。講成節目。以垂令章也。且以明經之科論之。帖括隱誦。不如秀才之詞學。明矣。增廣則不恒有也。初不須言。而其餘製述之科。通數載不滿十數人。明經之科。則每式年取三十三人之多。多少太偏。輕重反置矣。臣之愚見。式年之科。雖難全革。不可不存其名而改其規。略倣別試之規。講儒製儒。通令許赴。而初試則試之以講。制儒則三經中自願。四書則抽栍。講儒則七冊皆考講。取粗以上。會試則試之以製。講儒則論策。製儒則表策。而必爲分所。各試講與講製與製。自相爲敵。較其高下。三十三人之中。分半取之。如是則製儒皆熟讀。講儒皆能文。爲儒者其工雖難。而在國則兩可得實才。無偏重之嘆矣。餘科則以今所行。簡設挾選之法。遵而勿失。則恐似宜矣。然而遐鄕人才。又不可無別般收拾之道。宋之時。別爲五路開仕進之門。使人心有所係屬。則是今之先務。丙年別試則革罷。而其代。依西北例。每十年八路通設道科。上京殿試之後賜第。而大凡武擧之事。臣本未習。亦令有司。略倣文科之意。議定良制而行之。則遠方之人。必多奮廢而興起者。又安知忠君愛國之士。不出於此中。而他日得力。豈專在於京華世祿之家乎。然則自京至鄕。似無濫竽之患。亦似無遺珠之嘆。夫然後。以次入用。而入用之法。又不可徑庭。其必也歷試而已。歷試之法。又不可文爲。其必也實事而已。漢之宣帝。號爲識治之明主。議之者。謂計其治效。遠過文帝。而其言曰。與我共理者。其惟良二千石乎。是故數十年之治。純用良吏。一時名臣如尹翁歸龔遂朱邑之輩。皆以群縣治民之勞。積累而至九卿。唐之大中。竝美貞觀。而亦以百姓爲本。刺史爲難。今者歷試之術。捨此復奚以哉。所取之士。勿論甲榜次榜槐院國子之別。階六品經郞署之後。一皆先畀以小縣。待其準考。視其著績。大著則遷之大郡。小著則遷之小郡。如是而府。如是而州。終始有聲。卓然優異。則直擬方岳。方岳而又卓異則無適不可。惟器所使。而方其州郡考績之時。另飭道臣。毋循殿最之例。套刊改八字之題目。而必以某事能某事不能。稍敍功狀。據實直書。各修上下之籍。齎上兩件冊子。一備進御。置諸座右。用代柱之帖。一下選曹。隨時閱覽。用代夾帒之錄。前後相準。覈其所能。或善於田賦。或善於錢穀。善於學校。善於軍政。善於聽訟。善於賑民。其爲性。或優於慈仁。優於剛嚴。優於廉白。優於綜核。各取其所長。而用於當用之處。而至若流入內鍂之法。則亦倣宋朝故事。特設博學宏詞之科。三品以下州縣之官。竝令帶職許赴。試以經術。試以文辭。試以時務民弊。試以直言極諫。經幄也。臺閣也。詞館也。廟謨也。各視其所長而通擬之。儲需之。雖至卿宰之列。毋違其所能。而毋强其所不能。必擇其可合之任而任之。則我殿下。夙宵求才之聖念。無遠不曁。無幽不達。擧域中之人。一藝寸長。灼然呈露。如視掌紋。無敢毫隱於紸纊之下。穆穆布列。蹌蹌奔走。何民生之不可安。何百工之不可釐。何庶績之不可凝乎。四遠之人。皆知無才之不可用。有才之必皆用。鼓舞振動。自勵自修。則三物十行之敎。自寓於其中。而古聖王化育培養之功。不必遠求於方冊矣。武職之用。亦以此法槪之。則爪牙干城。且可以取諸囊中而用之。若夫蔭仕一路。卽古任子之法。蓋不可廢者也。有蔭及生進中可合之人。竝當依前入仕。薦剡之人。亦必歸重而簡選。不令濫增員額。反勝於文武二者而已。噫。此制一定。則賢關之風。場屋之弊。雖不別飭。可以無憂。而近來文南武輪差守令之議。其亦沕合。且使無無勢之人。抱紅紙餓死窮巷。凍號旅邸。感傷和氣之嘆矣。覼縷至此。極知狂僭。而妄自附於范仲淹投進百官圖之意。瀆撓之罪。罪合萬死。惟殿下念哉念哉。以戎政言之。軍旅之事。臣未之學焉。而周漢以來。兵制之沿革。陣法之損益。器械之利鈍。勝敗得失之跡。雜出於傳記所載。可考而知也。雖不無得其一二。而此皆古人之糟粕。已陳之死法。況我海東一域。地利民俗。與中國不同。而今距羅麗。又爲千載之遠。則羅麗用武之際。形勢規摸。尙不足援之爲例。況彼九幅之內。歷代之前。隨時制變之方。效之何能。說之何益哉。臣請先論我列朝之所設置。而後及今日之所切要可乎。竊䅲我世宗大王八年王衛之制。始定親臨講武於箭串之郊。五衛之兵合六千六百餘人。設一大方陣。又變陣而罷。然此但據古文條畫。有所未盡。故至文廟時。光廟在邸而奉敎。與諸臣。更爲講定。卽內而摠管衛將。外而各路鎭管之制。兵寓於農。番上宿衛。蓋懲勝國家兵之弊。而倣古府兵。暗合乎成周之夫里出車。管仲之軌鄕率軍之制也。其陣則內外相包。以應河圖。四邊各離。以象洛書。自成羽翼。兩頭皆救。契於八陣。駐戰相間。奇正互用。符於六花。再變五陣曰。鶴翼魚鱗偃月却月鳥雲之陣。亦與六花之變。爲五行陣相同。斯乃聖祖之能事。兵家之良法。說者謂降自唐宋。莫之及也。至於壬丁之後。創置訓局而次第四軍之制。相繼而作。有如唐之府兵。始倣宇文周。而行之頗久後。又以京師爲重。故復設爲羽林飛騎。仍作長征彍騎之制。由是而兵農始分。可勝嘆哉。而蘇軾之言曰。農出穀帛以養兵。兵出性命以衛農。民皆便之。雖聖人復起。不能昜也。然則今日都不軍門之制。亦未可遽非。況節度使中軍虞候五鎭營之屬。分居各路。統率束伍。則束伍之卒。乃是寓農之兵。而禁御鄕軍之番休往來。守摠鄕軍之廵點合操。又皆寓農。則雖謂之兩用府兵彍騎之制。可也。善用之則京師有宿衛之嚴。而得居重馭輕之道。各路有寓農之兵。而得捍外。固圉之策。竝行而不悖也。獨恨其行陣之法。專用兵學指南。此是戚氏禦倭之陣也。倭只步戰。故以是禦之。而胡以騎來。則莫之能禦。觀於戚氏之爲宣大摠兵。而改爲車陣之制。可知其得失也。蓋此方營二疊之陣。四衛相錯。各守前面。連行接伍。合爲一統。敵衝一方。混營雜擾。陣勢單薄。易毁易潰。比之於駐戰相間。左右相救。重疊之中。各有分數。一陣雖毁。餘陣自守之制。不啻若涇渭之別。而捨彼取此。識者皆曰不可。而數百載莫之改者。不亦惑乎。噫。世皆知陣之爲陣。而不知陣之所以爲陣。夫陣也者。何爲而作哉。兵之以險阻爲恃。城郭爲固者。豈不以我則有憑依而人莫敢侵凌。隱然有以一敵萬之勢也哉。今焉猝然敵遇於原野之間。旣無險阻。又無城郭。而所以壯吾之形。固吾之心者。非陣莫能也。伍不敢離於伍。隊不敢離於隊。五司分而不散。萬象合而不亂者。非陣莫能也。故敵來薄我。而一面受敵。則三面之正。駐而不動。三面之奇。迭來救戰。四面受敵。則四面之中。各有奇正。正者不動而奇者相救。正者不動。則奇者雖或蹉失。而其陣自如。與鐵壁相似。敵人所稱撼山易。撼岳家軍難者。此也。我往攻敵。則四面之正。固守本陣。四面之奇。抽出赴鬪。本陣不動。則赴鬪之卒。雖有蹉失。而戰者有歸。駐者不擾。若其奇變爲正。正變爲奇。又在中軍之制權。一心之妙運也。李靖所以萬里懸車。深入突厥。無懼而能克者此也。誠若是。則外無險阻城郭之形。而內有險阻城郭之勢。善戰者。雖曰不泥乎此。而能成奇功。不善戰者。又皆不講乎此。而輒致覆敗。苟使陣勢齊整。士卒服習。則緃非良將。亦可以有勝無敗也。或者之言。以爲兵在制變。陣不足恃。若其然也。則戚氏之法。亦不須習也。若不然也而陣不可不留。則誠莫如復我國初之法也。軍制不變。而陣法徒變。則行之不難。可無繹騷之慮矣。且器械之於兵也。死生之所係。勝負之所在。故兵志曰。器械不利。以其卒與敵也。今之器械。亦可謂備矣。長而弓弩。短而劍戟之外。又有大小砲火之技。出於近世。而實是宇宙間凶器。靡堅不透。靡硬不破。足爲不可敵之利具。而或値大風甚雨。草樹霧露沮澤蒸溽之時。則竝與火箭弓弩。皆不能用。徒以劍戟爲利。而彼此搏戰之際。力敵器敵。亦非全勝之道也。於此有一種勝器。背嵬甲麻扎刀是耳。東魏時。慕容紹宗曰。天下難克者。莫如候景。景之戰紹宗。令其卒各持大斧。直如敵逼。低頭斫馬足。故以紹宗之善戰。不免於大衄。此法流傳。至宋爲背嵬麻扎韓世忠劉錡之破兀朮。皆令背嵬軍。持銳斧仰揕人胸。俯擊馬足。而岳飛。以五百軍。破十萬衆。以八百軍。破五十萬衆之虜。是皆背嵬麻扎之功。背嵬。卽龜背鐵甲。麻扎。卽八尺長斧。今其形制。具載於鈐家之書。蓋其用極簡極便。而風兩寒暑。無足畏。利鏃大劍。不能破。且以其俛首向前。故尤利與騎戰。而非復鎗刀之比也。今若於諸軍門中。各置五百人。外兵則每五哨各置一哨。自爲別部。臨戰則或奇或正。隨方用之。此亦無敵之利器。又安知日後見功。不如宋時諸將乎。且以外。兵論之。手勢足勢。射矢用棍。不如京軍萬分之一。所堪爲用者。只是砲手。苟以此軍佑之。長則用砲。短則用此甲刀。則臨急倉卒之間。不鍊之士。不習之卒。皆可爲難當之精銳矣。此非臣臆說。習於兵者。有此論已久矣。最所寒心者。鄕軍之馬隊也。一隊之中。見馬無二三。臨點借用。臨操雇用。跨鞍而鞍壞。躡鐙而鐙絶。又不習御馬之術。馬驚人蹶。按住不得。奚暇容其手技乎。脫遭緩急。如此馬隊。不如無也。設欲行背嵬之制。鄕軍馬隊。一竝換作背嵬之隊。爲渠輩除一巨弊。爲軍務添一勁兵。亦似不妨矣。且夫各邑軍器之弊。莫今時若也。年年停操。全不修改。件件杇傷。殆無形樣。兩等保錢。盡歸烏有。或時摘奸。惟以賂免。習以爲常。無邑不然。武備之若是解弛。戎器之若是疎虞。前古所無。不可使聞於隣國。爲道臣帥臣者。輒皆曰若以軍器執頉。則八道守令。無一人免罪。何必摘發而生事乎。爲守令者。亦皆恃此而自安曰。他邑皆然。吾邑何獨執頉人皆若此。甚事可做。在宜別遣繡衣。通共點閱。大加釐正。而流來旣久。非盡今日守令之卒。行之卒暴亦恐所傷者。濫而已致各邑之驚擾。已往之事。竝爲蕩滌。而新定法式。嚴飭道帥之臣。行會各邑。約爲期限。次次修補。告畢之後。從實摘奸。啓聞賞罰。或命繡衣。不時抽栍點檢。如是之後。逐歲加飭。俾無如前之弊。作爲殿最之一事。則似或爲可。而其中弓矢二物。實多可悶。積在庫中。非如常用之器。弓角箭羽。春雖新備。一經潦雨。全無完物。年年改修。而猶患不給。自前有不角之弓。不羽之箭。雖不合於爭鵠之射。而射賊則同。雖不宜於及遠之射。而射近則同。與其用戾弓破箭。毋寧用此樸實之物。頒下令甲。各幕匠手。必令爲可用之器。多數閣庤。則亦一助也。至若水戰之制。尤非臣之所能言者。而一自李舜臣。設置統營。其城郭舟艦砲射之試。木柝之廵。到今如舊。眞足以捍禦一方控制三南而有餘矣。惜其器存而法亡。法存而人亡。所行用運船下方營之制。此亦出於戚法。而行操之際。無異兒戲。人或以爲旣無奇正之別。羽翼之列。船艦相連。混爲一團。卽曹操所以敗於赤壁也。必以八陣之制。四方四隅。設爲奇正羽翼。以倣率然首尾救之勢云。而如臣淺識。不足以擅議。姑待能者。孰講而行之。若其節目間。不可不及時變通者。則有之。陸地收布之軍。多居海邊。而戰船能櫓之軍。反在山邑。嶺南尤甚。或有不意之變。迫在瞬息。而五六百里外。能櫓之軍。何以及期登船。假使來赴。一生素未見之舟楫風浪。又何以措手足乎。顧此能櫓之軍。異於防布之水軍。決不可如是無謂。而如是之類。十居三四。此則分付統水兵閫之臣及該道道臣。逐一釐改。能櫓之軍皆充於海沿。收布之軍。移送於山邑。而相換之際。或更簽丁。則亦慮騷動難安。而此不過一遭知委。換其邑色於都案之中。他無拘掣之端。餘外兩湖水營與有戰船之邑。如有此弊。則亦令依此換定。恐爲得宜矣。且東萊水營戰船所泊之處。僻在淺港。水勢又變。不値望晦大潮之候。則掛在沙礫。尺寸難移。若曰寇必不來。則幸耳。或者其出不在於大潮之時。則雖有百萬之衆。其將立視船頭。而爲寇所迫。思之及此。寧不凜然。嘗聞其解事軍民之物議。則皆以爲莫如移營於蔚山機張兩邑浦口。自古云云之處。今若擇其一處。移設水營。移泊戰船。則非但無無水難動之患。且彼倭船之自馬島出者。必借東南風。便順其勢而來。則直抵於釜山。或多大浦。或金海之鳴旨島等處。方其順風而來也。自今水營而視之。實爲逆風。藉令潮漲船浮。海路逆風。亦無以出而使船。此乃必敗之證也。苟能移置於蔚機。則蔚機之向萊釡。亦借東南之風。冠之順風。卽吾之順風。冠若以順風指前。吾亦以順風躡後。此其必勝之術也。水營或移蔚山。則兵閫亦當有移設之處。而係是海防重事。宜亟而不宜緩也。此外各營邑戰船船泊之處。臣所不曾聞見之處。亦必有如此之患。分付各路水閫及海沿。或掘港或移迫。隨便裁處。使無不虞之慮。亦似宜矣。且如戰船軍器之杇敗無形。與陸軍一般。申飭修補之方。不可異同也。臣愚且戅。因是而又有獻焉。臣切聞倭人情形。有可慮者矣。對馬一島。自是石山。五穀不生。人不得粒食之饒。生齒益蓋繁。至於屋上疊屋。出居倭館者。只以交易爲利。而數年之中。殆至廢市。雖未知渠之本國。何如。而苟有可賴可貨之道。寧至是耶。獸窮則噬。鳥窮則攫。渠亦到得窮處。則必不坐而待死。雖不爲秀吉之凶。馬島之奴。或復作沿邊之搶掠。不是異事。假使一倭。挾銃登陸。則以今萊釡之疎防。其能捍否。萊釡不完。則封豕長蛇。安知無薦食之憂耶。臣嘗待罪金海。審知金井山城之不可抛置也。東萊平野。丈餘之城。本不足爲晷刻之計。而以倭奴狡點。豈不輕侮我邊圉之若此乎。金井之城。處在嶻嵲。卽是鐵甕天險。而內則寬廣。盡萊府一邑之民。可以入保。若使壬辰之初。以此爲歸。則永嘉雖破。必無府城隨陷。而大嶺以南。踵而瓦解之患矣。今其地有城郭矣。有倉廩矣。宜亟修繕。移邑於此。則使彼倭聞之。可以逆折凶心矣。縱未然者。另加修繕。以爲臨急入保之所。則纔聞永嘉有警。可以一瞥捲上於二十里之間矣。其次則金海也。何者。自東萊以左。則機張蔚山長鬐興海盈德寧海。皆爲沿邊。而倭船之必至借風勢。本無逆行之理。果使水營。移於蔚山。則餘非可慮也。自東萊以右。雖有開雲豆毛西平多大之列鎭。都不過數十餘里。而過多大。則爲金海熊川巨濟。至于統營。統營以後及熊濟等邑。皆有列鎭之齒連碁絡。而金海則無一外鎭。獨爲海門巨防。賊路初程。故其官則兼營將。其城則高麗名將朴葳之所築。至今屹然。而一自年前。鳴旨鹽利之移屬他處。邑樣蕩殘。無以爲邑。今若劃屬其代於該邑。裕其物力。移築戰船所泊之塘。改備水陸軍器。而密陽之三浪漕倉。水道漸變。運舶難通。亦令移屬於金海海倉。以完其勢。則當與東萊爲輔車唇齒。而直路待變之地。少可抒憂矣。又若黃山之臨鏡山城。兎遷之老姑山城。皆有舊堞。可以修繕。塞黃山之路。則密陽淸道之路塞矣。塞兎遷之路。則尙州咸昌龍宮醴泉。向島嶺之路塞矣。咸陽金山聞慶豐基。則又是四大嶺之底要衝之路。而一皆疲殘。無以爲防。若能別賜處分。割近邑而添之。培其勢而壯之。則儼然爲各處關隘。左兵營。移設於慶州安東等邑。以爲大將居中制外之圖。道臣。則待警於架山山城。而天生山城。亦爲修繕。與華山金鰲禿用等山城。控制諸路。則嶺外之事。庶可略整矣。若夫湖南沿海。比嶺沿。本自稍緩。戌堡之設。亦旣措置。而格浦一處。最爲形害。海寇北上之路。若過海南水營。則迄于公忠之保寧水營。非無各鎭之列於其間。而俱非咽喉險阨之要。獨此格浦。前與蝟島相對。舟艦來往。皆由兩島之間。若以此地。陞爲僉使。設爲巨鎭。與蝟島爲左右之翼。與群山爲鼎足之形。足以防遏一路。爲兩湖樞紐。故如故相臣閔鎭遠諸人。皆爲此議。而尙未設施。此何難事。而荏苒挨過。良可慨也。以陸路則兵營之在康津。亦非計也。亂後議設之初。以長興爲定。蓋長興則四圍山崗。有如今之蔚山兵營。可以爲捍守之所。康津則乃在於平陂荒原。四無憑阻之地。有眼者孰不以爲危。而其時長興之民。或恐有弊於本邑。多以銀木。賂柄臣與臺官。文勵上書沮之。臣之傍祖故領議政臣承勳。摘發論啓鞫勵而死之。事未竟而爲柄臣所惎而去。故城遂不設於長興。而設於康津。議者至今惜之。今若移設於長興。則似好。而或者又謂長城之笠巖山城。淳昌之福興。皆是天險。而且爲一道之中。左右俯瞰。南北控制。如欲移閫。則計莫善於此云。數者之間。選其最便宜者而施之。則東有赤裳蛟龍金城。北有威鳳等山城。聯絡關通。亦可爲鞏固之道矣。高麗之時。倭奴出没。或在於海西關西。慮所不到之地。許大海陸。不能築魏公長城。則何可隨矢立的。而此等緊急之地。不可不就其最緊急者。變通而豫備之也。先正臣文成公李珥。都下十萬兵之議。當時不以爲是。而畢竟當事者。至發李文靖眞聖之嘆。此可監矣。北塞之憂。雖未知何如。而風雲氣色。姑似無可覘之象。當此時詘力詘之時。何必輕爲擧措。而大抵我國山川。眞箇天設奥區。攻人則不足。自守則自餘。而自守之方。莫如堅壁淸野而已。苟能嚴關防。以截寇至之路。設山城。以爲入保之所。約民兵結堡䲧。移官倉輸私儲。以行淸野之術。則不過數月之間。十萬之寇。立可餓殺。且各路道帥令長之臣。皆有所據。不爲望風奔潰。而各守其城。烟火相望。鉦鼓相聞。聲勢相依。命令相通。則縱或如壬丙之時。何懼之有哉。故相臣李元翼柳成龍。莫不以此爲言。非獨二人。雖管葛復生。必不能易此言也。況西北嶺阨。以今而比三南。縱或有間。而其所緊重。亦何若也。考之地圖。詢之知者。如趙普熟訪邊人通曉地勢者。亦豈無其策。而此不可以猝乍之間。妄爲大譚而止。顧亦量時度力。見可知。雖始爲適用之謨。玆不竝臚。而獨於灣府。守城之法。偶有所聞。不勝慨歎也。灣府是何地。城外卽江。江外卽虜。若値氷壯虜直薄城。不用鍬鑊。可越而入。而守堞之軍。皆在遠坊。有所呼召。動費時日。城內軍兵。類多他額。名目旣殊。臨急無可得力。而猝有非常之警。起於意外。則乘陴無人。束手以坐。是何一國邊鑰之重。而制置之方。至此乖當耶。此但以城內各邑之軍。換作守堞之名。則非徒爲國。渠各爲渠之父母妻子。守之益固。豈若城外之卒。輒思踰城而逃歸者耶。城外之卒。移定各色之代。則亦可以收聚用之。在軍政。少無損害難便。而幾百十年任其使然者。未知何故耶。此則亦係西北之事。而改之非難也。雖此城之外。或有此弊。使各抖擻釐正。俾有實效焉。至於今者。沁喬守摠離合之制。臣又有所感焉。此專出於聖上之獨斷。在廷之臣。無能槪上心者。昔楚莊王。臨朝言事。群臣莫逮。喟然歎曰。國其殆乎。吾聞師臣者王。友臣者霸。今吾言計而群臣莫逮。國其殆乎。楚國之臣。果有逮莊王者。非群臣之罪。卽王之賢也。故楚雖以霸。今我殿下之聖。奚可比論於莊王。而群臣。亦不及鬪蔿諸人。則宜其如是。無足怪者。臣又最居百執事之末。則復何敢開喙論事。而千慮之極。猥效一言焉。京城之於各路。腹心也。根柢也。綢繆鞏固之策。宜莫先此。宜莫重此。惟彼守摠沁喬合營之方。亶出於汰冗兵汰冗食。以爲腹心根本之計。實與周世宗簡兵强國之法。曠世相符也。今若以沁都。爲三道統禦之帥。則雖曰喬桐西海之衝。而置一守將。依前設置。亦足以手指爲使捍蔽爲障。以爲統禦之所在。至於守招二營之當廢及合設之議。其來已久。莫之能決焉。幸値聖慮出常。有此僉詢之敎。甚盛事也。而竟以承佐之臣。不能對揚。乃有此仍置之命。臣竊以爲可惜也。夫南漢卽副都。非特如凡他保障。而守營實管之。則其位高。其權重。峙爲軍門而後。可以鎭護京都。勝於一府尹守令衛門。守營之廢。固知不可。而摠營。則雖曰專管北漢。北漠卽與京城爲一。若移屬於三軍門中則足矣。雖不別置摠營。亦無所闕而臨急入保之策。且載下段。若以三軍入保。則摠營尤不緊也。苟使破之。則亦另有可用之處。此又在於下段矣。破摠營而合於守營。臣愚則斷以爲可也。雖然。合屬守營之後。仍使在京。則又不可也。宿衛三軍。旣嚴且備。則領率鄕軍。保障一方之帥。又爲在京。未知何義耶。必也出鎭南漢。統禦畿輔。亦如沁都之制。則水陸東西。巨防相對。京城之勢。可以不孤矣。又若都城之制。則伏未知殿下。以爲可守否乎。周四十里之闊。豎三數丈之高。東虛西低。且無壕塹羊馬城可守之制。而城外人家稠櫛。適足爲資敵棚樓之用。自古及今。其能有以如此之地。守城禦敵者耶。向之謀事者。立石城內。各書營標。數處雉甕。只費物力。皆不滿具眼之一笑也。然而宗廟社稷百官之所在。子女玉帛重寶之所臧。一朝棄之。亦豈可乎。守之旣難。棄之亦難。何以則可乎。臣則曰。守之而已。往者南倭北胡之亂。逆适賊立之變。皆不能守。則他日有事。守之奈何。臣又曰。守之而已。夫平野之城。守之有道。濠塹之設。不足多也。羊馬之城。不足固也。必置壁壘於四隅數百步之地。極其堅固而。每一壘。各守千人或五六百人。多樹旌旗。多置鉦鼓。以爲疑兵。或夜縋或晝伏。或搗前或襲後。賊不敢直犯大城。古者守城之時。多用此例。可考以知也。今我都城。亦無異於平野之城。若是其難守。正宜用此法也。移設畿營於洪濟院坪。而綠磻峴及洪濟川水口巖阻之間。堅築小城。則慕華峴一邊。雖不設城。亦有可固之道。以摠營旣罷之兵。屬之以防漢北門之路。鞍峴及登高峴禹壽峴。東門之外。則倭踰峴安巖洞蓬萊山等處。各置一小城。則合不過五六箇未滿三里之小城。因高爲險。募民入處。各置倉庫。以爲七江及部內人民。臨亂入保之地。則三軍之卒。皆是其中之人。其身則雖各隨陣。其家則亦皆有依據。衆心可堅。且旣入保。則通上中下。誰不爲自全之計乎。可坐而得選兵幾萬。諸軍門中。擇其可將之人。若卒麾下數百人。出而鎭撫。兼領此民兵。則皆可爲隱然一敵。都城則仁王北岳駝駱木覓四山之上。各屯一枝軍馬。列樹旌旗。城中各坊。豫備巷戰之具。則四城之門。雖通夜大開。賊亦知虎口之法。必無敢犯者矣。兼又增繕北漢及蕩春營。江倉米穀。皆輸其中。以爲通一都入保之所也。城外諸小城不破。則都城未可以犯。都城不破。則蕩春北漢。亦未敢猝犯。此乃與井田守城之說。相爲表裏矣。坡州牧使則移邑於惠陰嶺上。楊州牧使則移邑於弘福山城。以爲北漢外蔽。而摠統於畿營。以捍西北。水原兵馬。則屬於守營。以捍東南之路。又與沁都之海防。四面環控。各城共守。則人心不撓。視京城爲必守之地。足可以堅持挨度。以待勤王之師。義士之旅矣。如是以後。都城可守矣。今當太平之日。似非緊急。而大體則然矣。雖不必一時興作。以擾民心。以殫國力。而孟子曰。七年之病。求三年之艾。豫令方便。鳩財蓄力。先完一城。次完一城。限以數十年之久。克底有成。則民不爲駭。事亦可集。臣之愚見。恐必可行也。以上諸條之若巨若細。縱令一一採行。徒法不能自行。必以得其人爲本。得其人。必以知其人爲本。知其人。必以試其人爲本。今者宣薦之禁軍。副末之騎士。俱爲試才入仕之要務。而猶有所未盡者。講讀在口。技藝在手。終不若識其在心之智謀。臨事之運用。而又若將帥之才。尤不係乎貴賤淸濁。韓信李靖。當刑而呼。狄靑岳飛。自伍而拔。宣薦者豈必盡合閫寄。副末者。焉知不出奇材乎。欲知其智謀運用之才。則無論禁軍騎士。皆令先試於藩閫佐幕之任。有如唐宋諸名士佐幕之例也。今見佐幕之類。通八路合爲二百五十餘窠。其中一百五十餘窠。則依前以閑散帶去。毋使此輩觖望。一百窠則以禁騎各五十人。分送各處。限以三年。任以藩閫各務。則太公八微試人之法。如財觀其廉。色觀其貞。事觀其勇。酒觀其熊之方。不出乎此。莫逃其能否。而咸自謹飭練習。盡心所務。則藩閫亦必有賴矣。準限有勞以後。次次入仕。或有其中拔華出類之才。各使其主將。自爲薦主。別加抄啓。或直陞六。或令右調。如其誤薦。罪及薦主。旣如是矣。又爲出試於守令。如上所論文官之制。而邊地防禦閫任之望。亦皆考見前後功狀而擧之。則庶不無少補之效矣。臣本白面書生。有何窺豹於六師張皇之策。而自以爲始乎。惟殿下。博詢而處之。以財用言之。大學治平之謨。終之以財用。財用之於天下國家。大矣哉。是故。君欲養民而非財不能。君欲祿人而非財不能。君欲繕戎而非財不能。前者所云三者之政。莫不以財用爲本。則今我殿下之必以財用二字。爲終條理之事者。蓋亦曾子之意。信乎前聖後聖之言。若合符契。第臣愚昧。竊有所疑于心者。我國家赫業相承。封域如舊。無漢世征伐耗民之歎。無宋代金繒殫賊之患。無藩鎭擅賦如李師道吳少誠者。無權兇割道如李資謙崔忠獻者。而若論財用之日減。軍國之日虛。殆無異於記之所稱國非其國。此其故何哉。譚者或謂我國褊小。斷長補短。又以山川城郭。三分去一之制除之。則特不過方千餘里。嶺南之半。西北二道。或歸下納。或充邊需。朝廷所用。未滿五六道之全賦。加以水石陳廢。水旱頻仍。人心獷詐。逃役有藪。國計之不給。職由於此。此皆爲然。而臣則以爲然而不然。別有所以致此之端。何者。地理之廣狹。天災之流行。人事之得失。古亦然矣。今亦然矣。豈可以此數事。專任其咎也哉。直是擧世之間。侈汰成風。使一國之財。塡無底之壑。以至於莫可救藥之地也。臣請歷數而陳之也。以言乎第宅。則富貴之家。非無其人。或大或小。類非一樣。宏侈一自權貴之作俑。擧世成風。稍以達官爲稱者。未有不新起改構。務以穹崇相勝。甚至於一屋之價。或爲五六千金。而猶爲不足。城闉之內。纍纍疊建。江湖之上。在在相望。合爲十數區者。往往有之矣。以言乎庄田。則向之爲藩閫牧守。爲方其解歸之後。未敢爲求田拓畝之計。或者暗地安排。而惟恐人知有若犯贓者然。一自權貴之作俑。擧世成風。纔從營邑而還者。未有不白晝駄錢。務以膏腴相勝。甚至於一人之田。或値十大萬金。而猶爲不足。貢人之名以傔暗錄京邸之價。以奴代受。市利船雇。無一事不相干者。往往有之矣。古者姚崇無家。寓居罔極寺而詔令禁中入處。高允有子。使爲樵採業。而日賜十人官饍。若此之事。雖不敢望於今人。而噫。衛公家廟。將爲國忠馬厩。梁冀田園。殆遍漢帝郡縣。矧又金銀斛量。綺繡堆委。婢妾之飭。明珠大貝。僕隷之服。綠褠白領。騎乘僭如天閑。裝束靡若倡優。刀必佩通國之寶。帶必圍異域之珍。又若妖賊締交之時。鄕洞灰洞之間。日夜曲讌。或傳數日。酒食之債。盡雄邑一年之俸。素稱爲宰相名官者。行習如此。故自搢紳之列。至卑賤之類。觀瞻而健羨。承望而慕效。不以爲恥。不以爲戒。不安分不量力。幅巾雲鞋。下逮賈人之子。鬃帽繭袍。不擇役籍之身。貂鼠之貴。馬卒着之。屋轎之尊。閭巷乘之。少不能華其物事。則不能嫁娶。至老死遂爲廢倫者亦多矣。中庶皆企士夫。屠儈皆冒中庶。無京無鄕。絶無以常賤自處。其心則皆兩班也。非但貴賤無章。名分不明。通一國之內。欲得應役之民。而貧窮欲死之外。小能飽飯者。皆思逃避。將何處得來乎。惟彼列邑之民。譬若濁源之流。吏輩校卒。稍知東西者。輒曰京洛如此。時體如此。濫猾放恣。美食豊衣之慾。尤無限極。內自位著。外至鄕閭。作一侈汰世界。惟我先大王。五紀功化。一念儉約。躬衣浣濯。痛禁文綺。出於至誠。可感豚魚。而在下者。不能奉承。以致如此。殆亦氣數使然。士夫之流。不貪則無以成其侈。府胥邑吏之徒。不貪則無以學其侈。夫如是。故爲州郡則貪州郡之財。爲方岳則貪方岳之財。爲營閫則貪營閫之財。以致倉庫枵然。虛籍徒擁。災結空失。租稅漸縮。又所謂均廳貿米。惠廳買屯。各衙門外方捧留之穀。何莫非瘠公肥私。爲國計潛銷暗鑠之一大蠧也。頃年兵曹之新設龍虎營也。稱以別備軍物。逐等移送。近千緍。而二軍色。則有上下文跡。該營。則無捧用會計。均廳給代之受來數十同布。而無所實入。盡爲堂郞之分用。如是者屢年。後因一堂上之綜覈而禁之。此則衆所共知。而他餘米布衙門。亦安保其必無此弊也。南漢沁都松京留儲之銀錢若米穀。其爲國家所賴。何如。而管鑰雖完。罅孔多漏。雖或間行反閱。而吏奸猶未盡發。軍儲一向空蕩。萬口一談。無足可恃云。實莫曉其故也。三城保障之儲。若是其空疎。則京師可恃乎。外營可恃乎。外邑尤可恃乎。噫。表曲影曲。理也。上行下效。勢也。是故京衙熟手之猾胥。竊其所典之錢穀。外鄕任事之奸吏。偸其所守之錢穀。蟊賊內蝕。刀筆外弄。狙詐之術。鄕甚於京。千巧萬惡。不可究詰。法非不嚴而視之尋常。刑非不重而懲之復然。由此觀之。國雖大。一而已。人雖小。其數千萬。則以千萬人之衆。日復一日。開口努眼。皆欲吞饀乎一國之財。今之國計。安得不竭。安得不哀痛乎。以此之故。百官之祿。軍兵之料。常乏半年之需。江都之米。關西之貨。每多移貸之擧。若問致此之由。其咎安在。一言而蔽之曰。侈汰而已。昔之人。食不必珍。衣不必華。靡百口之策。僅足以養。卿士之豪奢者。目之以雜流。子弟之豪奢者。目之以潑皮。胥吏庶人之敢爲豪奢者。禁制甚嚴。故豪奢之習。旣不能恣行。則豪奢之資亦無所濫費。以之廉約習成。膩膏戒熟。管理邦賦而邦賦不撓。典守公貨而公貨自如。今之爲俗。一切反是。豪奢侈汰。擅弄冒竊之患。如上所言。顧其中亦豈無淸愼不染之人。而大較則如此矣。假使數三十年之內。各樣錢穀之被折見漏於虛奪之中者。竝爲搜括積聚。則塞破幾間屋子。補得幾分經費耶。驟以論之。時俗之侈汰。若無與於國之需儲。而細而究之。則侈心啓貪心。貪心啓盜心。盜心旣啓。則將無所不至。今番諸賊窮凶極惡之類。皆是一生盜國之財。竊國之用。知有家而不知有國者也。其驗。何如哉。檮杌饕餮之凶。適皆伏法。從玆以來。天宇淸明。時象頓異。則臣所云云。非今之謂。而流靡之俗。未可全滌。追思向日。實有所積感而發。欲使在位之君子。監彼而爲戒。以承維新之治。在上之聖人。執此而反觀。以杜將然之萌也。雖以民間私計論之。數月之食。一朝罄之。數年之資。一歲竭之者有之。朝極芻豢而夕乏糟糠。冬衣狐貉而夏缺麻葛者有之。鄕邑姑捨。居城市被纖麗之徒。其中則空空然也。臣嘗考政院戊申日記。扈衛軍兵罷遣之時。其所犒給只是升米尺木。國儲之罔措。已無可論。而都民景色。遑遑如釜中之魚。槪可想矣。又或有辛壬之慘歉。則倉旣無升斗之糶。家亦乏甁盎之蓄。將何以爲策。臣又見比年城門之閉。不踰數日。而米豆已空。芻薪皆絶。向使爲旬月之久。則將未免有衣錦綺珮珠玉餓死之民矣。苟究其本。則亦莫非侈汰耗財之害民之不足。卽國之不足縱令理財有方經費無闕。民間如此。則是誰之憂耶。朝著之上。懲前毖後。庶有改圖之望。而閭巷無知之類。若不大加矯救。猝難於變。此臣之所仰屋也。歷考前史。有以酒醪之費。爲糜穀之端。有以鳬雁之食。爲損稼之憂。有以膏沐之物。爲害財之患。三者之微。尙貽聖主賢臣之慮。況玆擧俗侈汰之害。孰如三者之爲弊耶。爲今之計。莫如戒其不節。莫如革其侈汰。臣當先言務節之方。而後及祛侈之道矣。惟我殿下。卽祚以來。新經大喪。儀物孔備。客使猥至。行价屢往。方其有事之初。司計之臣。口呿而不能言。莫知所以調度。而我殿下端拱默運。如天地之不動。造化之無跡。數年之間。事皆辦理。而終不至府庫。傾盡閭里愁歎者。其道奚以哉。要不外乎易之水澤之義。而此卽我殿下已試之效。推是以往。一此不已則。損以受益。以至乎大畜不難矣。內自宮掖。外至軍國。行一事則必曰得無節乎。發一令則必曰得無不節乎。若夫近習宗戚之私。馳獵遊讌之娛。初非可戒於不諫亦入之聖。而雖在軍民之際。淸時。無戰鬪之勞。而輕施賞格。則卒驕不以爲德。平歲。非賙賑之政。而濫加賜予。則民冒而不知爲恩。毋謂漢宣之明。而修飾或過昭帝。毋謂唐宗之賢。而避暑別營玉華。今一國臣民之所仰望於殿下者。直在於堯舜以上地位。則區區規勉之忱。豈敢下比於漢唐之間乎。夫以殿下萬乘之尊。八荒之富。惜費如此。從約如此。則降自大官以下。其孰不仰體德意。表率群工。而尙復踵前日之弊風乎。魏代之絜榼入府。唐季之故汚衣冠。臣亦不爲大官願之。而蒲葵之扇。斜揷之簪。亦能移一時之俗。則費褘之車。王導之衣。故相臣黃喜之高捔笠籃絛兒。獨不可自廟堂始之乎。大官苟能如此。小官安敢違也。朝廷苟能如此。則士庶安敢違也。京師苟能如此。則外邑亦當效之。臣愚且妄。敢謂朝儀軍容。雖加致美。以彰國家文武之盛。而其餘燕私日用之物。使一國一遵儉節。以變侈汰之習。而亟下大哉之言。至誠惻怛。明白曉譬。一之再之。有若軍門之三令五申。大誥中外。另飭朝臣。自廟堂而始恪勤遵奉。則不威而嚴。不罰而化。可期一國之內丕革舊染。會歸于極。然而不變者。使之如古臺閣據床毁貴介違制之屋。論啓奪宰相枉法之奴。則誰敢有越厥志者哉。若夫閭井街衖。種種侈汰之習。亦不必遽出禁吏。以致紛挐之患。如上曉譬論之。又論期使自革則。風行草偃之效。反復勝於日撻而禁之。然而不變者。隨現嚴繩。屛諸四裔。則渠亦無怨尤之心。而外邑之觀感。速於置郵矣。又必別擇三司之中。曾經吏事可合繡衣者。逐歲發遣。使之常在於各道之中。不限遲速。周行遠近。來而又送。一連數歲。未嘗間斷。則各邑守宰及吏習民風。不期革而自革矣。昔蕭齊高祖。一僞帝耳。尙曰黃金可使與土同價。況我殿下之恭儉剛斷。高出百王。誠能以實心行實政。則甄陶一世。祛奢爲約。猶反手也。勉而行之。以一紀爲限。而俗不變財不裕。則臣請伏妄言之誅。以謝一國矣。噫嘻。殿下之所詢則財用。而臣不以生財聚財之道仰陳者。太不着題。苟欲爲着題之論。數句數行。單說亦足。臣雖至愚。顧何必不避支蔓之譏。苦爲此迂緩不切之論哉。誠以財用之弊。本由時俗之害。而財用之害尙小。時俗之害爲大。古所云奢侈之害。慘於兵火者此也。若此不止。愈往愈甚。則將至於國不爲國。殆乎岌岌。而金門海深。玉輦天遠。人情物熊。世道時象。雖以日月之明。何以盡燭乎。賴天之靈。聖明卓越。眞所謂千載一値之會。有足以轉移變化。其機甚妙。時不可失。倘非然者。臣亦何敢言乎。至於生財聚財之道。臣所不學。雖欲强言。罔非國體之所傷。聖主之所惡。古人之所恥。試以今均役論之。自古聚斂之臣。渠必先自封殖。以厚其家。奢濫無度。末流之害。至于不奪不厭。凶國禍家之境。漢之弘羊。創爲鹽鐵舟車之稅。而終與蓋主上官之謀。以赤其族。今之啓禧。創爲魚鹽船結之稅。而乃有賊子妖孫之逆。以滅其種。此固天理之不泯。人事之可鑑者。又況有先大王平昔之敎。則所謂均役。何可一日留置。而第其爲法。充入於良布一疋之代。今欲罷之。其必也別穿一梁山泊而後。可也。縱使心計之人。極力捃撫。以充其代。亦一均役而止。亦一啓禧而止。以暴易暴。何益之有哉。臣於是乎反復揣量。欲因則不可。欲罷則不能。終宵耿耿憂憤而不寐也。臣適妄有所思。一毫不取於民。一物不斂於民。而使無田之民。得以有田。無食之民。得以有食。民樂而國亦有裕者。其惟闢土而勸農乎。此不悖於古之休養生民之政。而雖使司馬光議之。必不以斂財非之。今若得帳外閑土之可以起耕者。募民爲農。名爲公田。定式捧稅。量其所入而減給均役之稅。則雖使減得一文。卽是減均役之稅。民必悅服。雖使改得一分。卽是改啓禧之法。民必聳快。此實不違於文祖之微旨。而其又有光於新化。有辭於後世。當如何哉。臣竊料元帳所付水田旱田。合爲一百四十一萬九千九百九十九結內。計除時起八十五萬三千六百八十餘結。則所餘諸般免稅陳雜。爲五十五萬八千三百十一結之多。於其中似必有隱漏未出之數。耕犂可入之土。使民進告。告者諒宜許給。則告者必衆。又或防隁灌漑。可以蒙利。而私力之所不能者。亦令告官。而自官方便助成。則願者必多。且今者摠營若罷。則所屬屯田。宜有下落。且他軍門外。各衙門屯田。各宮房各寺刹位田。屯田。或全減或分減。而近來逆家田畓。其數亦夥。且各處折受之山岡浦藪。與廢牧場廢黃腸廢封山。廢堤堰。蘆草之場。泥生之地。俱收竝蓄。設廳移屬。則民皆爭先樂赴。盡力爲農。所得必不貲矣。以臣所聞。名以牧場。馬不過數疋。而全一島一野膏沃可惜之土。等閑抛棄者。非止一二。名以封山。初無一枝松。雖或有之。距浦口隔絶險遠。無以取用。而徒貽民弊者。非止一二。名以黃腸。而與封山一同者。非止一二。籚田也泥生也。卽令蒙利出穀。數亦過優。而不爲民物。不爲公物。中間落在吏輩之手者。亦非一二。總而計之。可補國計之一隅。況復人情之所願從。而公議之所不貶。果能善爲收拾。則均役之稅。雖不得全減。或折半或三分之一。必當計減。凡我環瀛之內。愚夫愚婦。莫不視均役爲穽擭。疾啓禧如仇讎。三十年于玆。而乃能於一朝之間。變通三十年所未變通之事。則雖不盡革。其爲功不亦大乎。惟殿下博詢而處之。大抵爲國家議制論事之道。不出於古今二者。論古而不論今。則宋玆父之仁義。公孫述之禮樂也。是今而不是古。則秦李斯之廢先王法。漢張湯之更高帝約也。其必也考之以古。無寡陋自行之恥。宜之於今。無齟齬難入之歎。此臣所以冒猥多之嫌。犯狂戇之罪。歷擧前代之蹟。備論當世之弊。或沿流而泝源。或探本而至末。圇紏錯。未易裁擇。淮陰之多多益辦。只是分數明也。請更區別而陳之。顧臣四目條對之中。有遠者近者緩者。急者難者易者之不同。雖爲切時之政。而志尙則不可以卑下。規模則不可以褊小。此所以不厭其遠也。雖爲倣昔之規。而習俗則不可以遽矯。人情則不可以徑拂。此所以不厭其近也。事固當爲而不可猝暴。則行之故當緩也。事或有害。而不可沿襲。則改之故當急也。苟其易者。緩而不可不爲。雖是難也。急則不可不捄。以言乎民産。則井田限田。卽是屬於遠者緩者難者。旣知其不能行。則其餘抑兼竝禁濫稅等。以下八九事。卽是近且急而又易行者也。以言乎人才。則鄕擧里選三物十行賢良孝廉辟署薦揚。卽是屬於遠者緩者難者。旣知其不能行。則其餘簡取而寬限也。改制而面試也。道科之收遠人也。歷試之自州縣也。內流之應宏詞也者。卽是近且急而易行者也。以言乎戎政。則陣法也。上城也。京都之外城也者。雖急而難者也。器㭜也。水陸軍之換定也。東萊水營之移設也。金井山城之修繕也。金海之處置也。格浦之升鎭也。義州內外軍之換定也者。急而易者也。其外諸條。則有急而難。緩而難者也。以言乎財用。則以不節侈汰。爲弊之本者。似遠而實近也。飭臣工矯民俗。爲救之要者。似緩而實急者也。置田勸耕。而以減均役之稅者。似難而實易也。蔡襄之策。非曰餘一之皆善。而孫弘之言。豈云全十之不得。此惟在殿下裁擇之如何。夫如是。則一篇之內。討逆也。恤民也。用人也。詰戎也。裕財也。以至立紀綱也。勵廉恥也。廣聽納也。正風俗也。崇儉約也。祛奢侈也。皆寓其中矣。若夫更張因循之敎。臣又仰復後者。自古治國之道。更張而治亂者。夫何限哉。而甚至於蘇威之好作事爲。而令民誦五敎歌。使人問五品不遜否。對之者誤曰。此州無五品官。逮夫玄感之起。民皆曰。更令我誦五敎否。因循而致亂者。亦何限哉。而甚至於金人之低聲緩語。以爲養高。而寇至則會干朝堂。揖讓相推而罷。今日如是。明日如是。不措一策。致令虜人笑謂曰。待汝論定。我以渡河。以此觀之。兩皆有失。可勝歎哉。雖然。因循之名。多在於委靡頹敗之俗。更張之稱。每出於振刷奮發之圖。振刷奮發。固勝於委靡頹敗。而況臣曾見古名臣箚語。以我海東士大夫之風韻氣味。比於金人之低聲緩語。而又況世道人心。如水益下。委靡之極。皆欲十指不動。衣君之衣。食君之食。坐享妻子之樂。不爲朝夕之慮。古所云憂國如家者。未知其幾許人哉。如此之時。尤不可無大段振刷。大段奮發之擧也。已久之病。雖不可急投砭石。而醫餌則不可已也。將圮之屋。雖不可輕施毁撤。而修葺則不可已也。狂流之瀾。雖不可遽試揭厲。而維楫則不可已也。洪惟我殿下天縱之聖。兼之以英才大略。靜則如地。動則如天。慘之爲陰。舒之爲陽。居可致之位。操可致之柄。其何可苟且因循。而莫之變乎。臣故曰。惟在更張。而其所以更張之者。亦惟在於臣之上段所論也。雖然。更張而不善。則欲免金人之習。而反歸蘇威之弊。臣故又曰。更張而民悅者更張也。更張而民不悅者。不更張也。更張而無擾。則更張也。更張而多事。則不更張也。益而使樂之。利而使趨之。告之害而使避之。曉之危而使遷之。紆餘而使不迫也。簡易而使不難也。狃而使不驚其創也。漸而使不苦其驟也。默移而使不知也。安行而使不見也。是之謂更張而不更張。不更張而自更張也。豈非今日廊廟之臣。所可講究者乎。至於聖學之益造高明。聖德之益就神化。利用厚生爲濟民之道。崇儒重道。爲養士之本。仁義節制之師。冢宰泉府之用。朝彦之中。林野之間。自當有明其道而任是責之人。非臣庸駑議論之所敢到也。伏乞聖明盡誠盡禮。別有而致之也。噫。如彼之人。固難多得。而一世之間。滿朝之中。才智見識。賢於臣百倍者。眞可以車載斗量。而令下數月。寂寥如此者。誠甚慨然。何不引天章閣故事。使各書納所懷。或令疏陳利害。廣取而精察。則其必有忠言嘉謨。可以尊主庇民者。出於其間。夫然後博詢之敎。始有博詢之效矣。噫。今之人。不言是大病也。是時體也。歷觀古今聖明新化之初。曷嘗有如此無言之時否乎。若臣妄發。多觸時忌。固知顚沛在卽。而一事半事。或被擇愚之恩。則雖萬被狂僭之罪。誠爲至榮也。臣於治疏將上之際。忽聞有湖西道臣密啓之事。命拿者至於三人之多。驀然驚心。不覺毛髮之皆豎。雖未知端緖如何。而其必有向來餘孽。暗地鼓煽。欲肆亂賊之凶也。顧今凶逆干連之類。遍滿塞海。就其中曾所謂巨家富室者。凡幾人哉。其門生故吏之屬。亦幾人哉。尙餘使鬼之錢。足爲結黨之資。則雖處荒徼交。通京鄕誑誘群不逞之徒。何謀之不生。何事之不爲耶。夫如是。則決非已拿數人。所能獨辦。禹鼎高縣。固當次第燭奸。起於起處。其將莫逃情狀。咸伏典刑。臣方切齒扼掔。翹足以待之。而如此之時。有不可不急先處分者。三司兩司。論啓之中。罪名最重。餘熖可畏者。毋論前日官位之如何。處地之如何。可誅者卽誅。可鞫者卽鞫。可竄者卽竄。爲先摧破其奸黨。渙散其陰謀。毋使養賊而致患。養蠱而爲毒也。且逆種逆孼之竄。在海陸者。另飭道臣守令。嚴加防守。津步關梁。別爲譏詗。雖其家人奴㒒之往來者。這這搜撿手本於本官。則奸無所容。亂庶可已。戊乙之前。若爲此早察豫防之圖。則必不至於燎原滔天之域也。昨年翻瓦撒沙之變。若不卽其夜急擧扈衛。則天地百神。亦必倍加用勞於扶護之地矣。觀此二者。得失緩急。尤可知也。伏願殿下。亟施英斷。速降處分焉。臣固知已上四條之論。比諸此事。都屬閑漫。而書旣繕寫。不得刪棄。臣又知此事之當祕。或不宜於露章。而更爾思之。使凶徒聞此。亦必惴惴而自沮。尙或爲逆折潛銷之一助。故不憚顯言。亦伏願殿下。竝賜採納。察臣之誠而治臣之罪焉。臣之狂妄。又添一罪。而苟利於國。死亦甘心。謹敢席藁私次。恭俟嚴命。臣無任憂憤激切屛營祈懇之至。答曰。累萬言事。甚有根據。竝令廟堂。稟處。